Lago su mata grandi di Pasco 

E oficina mayor (G.O.B.) tur dorna pa e temporada di Pasco 


Durante e Di Dos Guera Mundial (1939-1945), e refineria di Lago 
tabata e exportador di mas grandi di e producto di gasolin di aviacion. 
For di cada 12 bari di e gasolin aki usa pa e aliadonan, uno tabata for 
di Lago. Despues cu e guera a termina, Lago a dicidi di pone un mata 
di Pasco riba e Cat Cracker (PCAR) pa duna un sentido gigantesco di 
Pas. Tambe Lago a dorna e oficina mayor G.O.B., Esso Club, Marine 

Club, e dining hallnan cu borchinan di seguridad, tur na lus colorido 
iluminando saludos di temporada cu e deseo na dos idioma” Felices 
Pascuas y Happy New Year”, na tur empleado. 


Na cierto momento durante e dianan di guera e refineria y Lago Colony 
mester a opera den un scuridad completo. Despues, e lusnan di e Cat 
Cracker a bolbe sende manera un mata di Pasco tur aña. E tempo ey 
e mata di Pasco aki a wordo considera como esun di mas grandi di 
mundo. Inicialmente, no tabatin hop lus di adorno, pero durante 
añanan cu a sigui nan a bira varios cien. Un strea a ser poni na top di 
e mata y a construi'e na un manera cu e por a draai cu e biento y e 
lusnan di color ta sende paga. Na un haltura di 23 piso, 
probablemente e tabata e structura di mas grandi di mundo, decora 
como un mata e tempo ey. 


Cu varios cien lus di color y tambe reemplasando e lusnan blanco tur 
rond di e planta, Lago su simbolo grandi durante Pasco tabata para na 
un haltura di 244 pia halto na e top di e strea di 10 pia y por a ser 
mira na un distancia di 27 miya for di lama. Hasta nan por a mire for 
di Punto Fijo, Venezuela cu tempo bon. Sr. Benny di Murro y e 
electricistanan den e area di e planta High Octane tabata responsabel 
pa e decoracion. 


Ta masha hopi di nos hendenan, incluiendo turistanan tabata core bay 
den Lago Colony anochi pa bay admira y saca potret di e Mata di Pasco 
aki y tambe e oficina mayor cu tabata hopi bunita dorna. 


E ultimo aña cu nos por a admira e mata di Pasco aki tabata e 
temporado di 1984 door cu Lago a sera su portanan dia 31 di maart 
1985. 

